ДАДОВ

Драмски атеље Дома омладине Врачар, познатији под акронимом Дадов, јесте омладинско позориште основано 1958. године у Београду. Дадов поставља актуелне представе и ради на формирању младих глумаца и уметника кроз школу глуме и образовне радионице, које воде истакнути предавачи. Историја Од оснивања позоришта, на његовом репертоару биле су бројне авангардне представе, али Дадов је такође реализовао бројне драматуршке класике. У историји ДAДОВ-а су се први код нас играли светски позоришни класици попут „Чај и симпатија” Робертра Андерсона, „Спасене” Едвадра Бонда, „Битанге” Барија Рекорда, „Обавезно – кромпир” Арнолда Вескера, „Фрагменти” Мареја Шизгала и „Наивне ласте” Ролана Дибијара. После више од 200 премијера представа и низа освојених награда, позориште се 1968. сели са почетне адресе у Молеровој улици број 33 на данашњу адресу, у зграду сазидану посебно за потребе позоришта. Године 2008. године позориште је проглашено установом културе града Београда. У августу 2021. расписан је тендер за темељну обнову позоришта, којим ће бити обухваћено 918 метара квадратних, односно све подземне и надземне просторије, инсталације, вентилациони систем, нови систем за снимање и репродукцију звука, систем техничке комуникације и сигнализације, нови противпожарни систем као и пројекциони видео-систем. Зграда позоришта је обновљена 2022. године. Чланови и сарадници Иако омладинско по вокацији, бројни истакнути српски и југословенски глумци су своје каријере започели у Дадову: Милош Жутић, Светлана Цеца Бојковић, Предраг Ејдус, Иван Бекјарев, Неда Арнерић, Јелисавета Сека Саблић, Србољуб Срба Милин, Феђа Стојановић, Злата Нуманагић, Мирјана Карановић, Младен Андрејевић, Дара Џокић, Марко Живић, Милица Михајловић, Милош Самолов, Срђан Карановић, Ненад Стојменовић, Горан Јевтић, Маринко Маџгаљ, Вања Ејдус, Марија Каран, Јелена Тркуља, Тамара Драгичевић, Иван Зекић, Урош Јовчић, Милан Марић, Никола Јовановић, Милица Јанкетић, Милош Биковић, Бранкица Себастијановић, Милена Живановић, Јована Гавриловић, Ивана Дудић и многи други. Позориште претежно афирмише домаће драмско стваралаштво за младе и даје прилике домаћим младим и неафирмисаним писцима. Тако су једне од првих поставки својих драмских текстова у позоришту имали и Бора Драшковић, Миро Мршуљ, Жарко Рудвић, Милан Буњевц, све до млађих писаца попут: Милене Богавац, Марка Шелића Марчела, Марка Видојковића, Тамаре Бијелић, Маје Пелевић, Владимира Ђурђевића, Дарка Марјановића, Саре Радојковић, Димитрија Коканова, Тијане Грумић, Страхиње Маџаревића, Ирене Парезановић, Мине Ћирић, Филипа Грујића. У Дадову су почели да раде бројни редитељи средње и млађе генерације као што су: Кокан Младеновић, Горан Головко, Југ Радивојевић, Ања Суша, Ана Глигоровић, Јелена Богавац, Даријан Михајловић, Предраг Стојменовић, Владан Ђурковић, Јована Томић, Исидора Гонцић, Југ Ђорђевић, Тијана Васић, Лука Јованов, Марко Челебић и други. Школа глуме и говора Током деценија рада низ талентованих девојчица и дечака долазило је у позориште а из њега су отпочињали професионалне каријере. Нека од имена којима је Дадов био почетно место њихових каријера а који су, касније, остатли запамћени у историји и српског и југословенског глумишта су: Милош Жутић, Светлана Цеца Бојковић, Предраг Ејдус, Сека Сабљић, Мирјана Карановић, Марко Живић, Срђан Ј. Карановић, Ненад Стојменовић, Горан Јевтић, Милош Биковић, Бранкица Себастијановић, Тамара Драгичевић, Иван Зекић, Милан Марић и други. Кроз програм школе полазници се едукују кроз различите нивое образовања и учења глумачких вештина. На основним курсевима Школе глуме и говора стичу се основна знања и вештине битне за глуму, у оквиру ових ниво ради се и на дикцији и лепом изражавању, плесу и кореографским вештинама итд. Касније, полазници се усавршавају кроз курсеве мастер клас 1 и мастер клас 2. Ради што квалитетнијег избора будућих полазника школе сваке године се организује аудиција за нове чланове. Тренутни предавачки тим школе глуме и говора чине: Даријан Михајловић, Срђан Ј. Карановић, Предраг Стојменовић, Милица Јанкетић, Ђорђе Марковић као и професор дикције на ФДУ Радован Кнежевић, док сценском покрету ученике подучава кореограф Милан Громилић. Извршна продукција У последњих неколико година Дадов је као посебну делатност развио извршну продукцију. Дадов је обављао послове организације бројних захтевних културних манифестација и изложби у области позоришта, перформанса и програма на отвореном. Градске манифестације као што су Дани Београда и Дани слободе реализоване су у извршној продукцији Дадова. Издавачка делатност Позориште има своју издавачку делатност. До сада је објављено неколико наслова монографског типа али се претежан број наслова односи на објављивање драмских текстова који су имали своју прву инсценацију на сцени Дадова. Неколико наслова је педагошког карактера и у вези је са наставом у Школи глуме и говора. Дадов је један од свега неколико издавача који се определио за објављивање драмских текстова младих писаца. У својој издавачкој едицији „Дух Дадова” позориште објављује текстове постављених драма. Фокус у издаваштву су остварења аутора млађе генерације, желећи да на тај начин њихов рад учинимо видљивим и препознатим и за шири круг јавности. Заједничка или полазна тема објављеним текстовима су млади - њихов положај у друштву, њихове вредности, стил живота, њихова схватања о љубави, вршњачког насиља. Дадов има своју библиотеку која има неколико стотина библиотечких јединица као и архиву драмских текстова где су сабрали велики број драма постављених на сцени позоришта. Објављене књиге Нови талас у Београду: пакет аранжман (1981 – 2021), Београд, 2021. Едиција дух ДАДОВА 09, савремена српска драма за младе, Београд, 2021. Радован Кнежевић - говорна читанка – приручник за драмске секције, Београд, 2019. Бошко Милин - светионик ДАДОВа – 60 година постојања, Београд, 2018. Са ове стране огледала – савремена српска драма за младе, Београд, 2015. Едиција дух ДАДОВа 03, Београд, 2011. Мој педагошки метод, Београд, 2010. Едиција дух ДАДОВа 01, Београд, 2009. Омладинско позориште ДАДОВ – 50 година, Београд, 2008. Дух ДАДОВА, записи поводом 50 година рада, Београд, 2008. Свет средњовековних утврђења, градова и манастира (омаж Марку Поповићу) Музичка сцена У просторија омладинског позоришта деценијама је постојала музичка сцена у којој су музичку керијеру отпочели многи домаћи бендови. На музичкој сцени окупљали су се углавном алтернативни бендови као и сви други бендови за које није било места на мејнстрим сцени. Често су били организовани џем-сешни. На музичкој сцени Дадова свирали су многи џез музичари Београда и Југославије. Овде су своје музичке почетке отпочеле групе Златни дечаци, Црни бисери, Добри другови, Виконти, Барони, Дечаци ноћи и други. Руководство Управници Јован Зидверц (1958—1962) Драгутин Грданички (1962—1964) Михаило Тошић (1964—1970) Зоран Милошевић (1970—1971) Младен Вујовић (1973—1975) Мијат Пековић (1975—1979) Момчило Баљак Никола Караклајић Владимир Мијовић Оперативни руководиоци Јован Ристић Ђорђе Ристић Један од оснивача Славенко Салетовић Реализоване представе Галерија Референце